**Revisionsinstruks for Formidlingsordningen (pulje 2)**

Teatre, der modtager tilskud fra formidlingsordningens pulje 2 skal senest den 1. december efter sæsonafslutningen (30. juni) sende et revideret årsregnskab for teatrets samlede drift eller et elektronisk afrapporteringsskema, der udarbejdes af Slots- og Kulturstyrelsen, som dokumentation for at formidlingstilskuddet er anvendt i overensstemmelse med bestemmelserne i bekendtgørelse om formidlingstilskud til nedbringelse af billetpriser (bekendtgørelse nr. 1261 af 13. december 2012).

Hvis teatret vælger at afrapportere for anvendelsen af formidlingstilskuddet som led i sit ordinære årsregnskab, skal der af dette fremgå de samme regnskabsmæssige oplysninger, specifikationer og bilag (der udformes som noter til regnskabet) som indgår i det elektroniske afrapporteringsskema, jf. nærmere herom nedenfor.

Det reviderede regnskab / det elektroniske afrapporteringen skal indeholde oplysning om følgende:

* Antal billetter solgt til børn og unge under 25 år opgjort i stk.
* Antal billetter solgt med øvrige former for rabat opgjort i stk.
* Antal billetter solgt i løssalg (dvs. uden nogen form for rabat) i stk.
* Antal billetter med og uden rabat i alt (fribilletter medregnes ikke)
* Procentdelen af billetter solgt med rabat af det samlede billetsalg (inkl. løssalg)
* Antal fribilletter opgjort i stk.
* Andelen af formidlingstilskuddet i kr., som tilskudsmodtageren har anvendt til rabatter og nedbringelse af billetpriserne
* Andelen af formidlingstilskuddet i kr., som tilskudsmodtageren har anvendt til administration og markedsføring

Regnskabet / afrapporteringen skal endvidere indeholde en erklæring fra teatrets ledelse om at de anførte billetter solgt med rabat til børn og unge under 25 år, hhv. billetter solgt under øvrige rabatformer, opfylder kravene til minimumspris og minimumsrabat, jf. bekendtgørelsens § 11, stk. 4, nr. 1 og 2. Revisor bør kontrollere dette i forbindelse med sin revision eller sin påtegning af afrapporteringsskemaet. De satser for hhv. minimumspris og minimumsrabat, der har været gældende for teatersæsonen, fremgår af det tilsagnsbrev for formidlingstilskuddet, der er sendt til teatret forud for sæsonen.

I det reviderede regnskab / afrapporteringsskema eller som bilag til dette skal der indgå en overordnet billetsalgsspecifikation, der viser billetsalget i styk og kr. ekskl. moms pr. anvendt rabatform i sæsonen ([se eksempel her: Tryk på 'Hent skabelon for billetsalgsspecifikation her'](http://www.kunst.dk/kunstomraader/scenekunst/formidlingsordningen/formidlingsordningens-pulje-2-billetkoebsordningen-afrapportering-for-201516/)). Herudover skal der indgå en beskrivelse af den af teatret anvendte rabatstruktur (priser ekskl. moms samt rabatformer og rabatsatser) i den forløbne sæson.

Den af teatret antagne registrerede eller statsautoriserede revisor skal i det reviderede regnskab eller i tilknytning til det elektroniske afrapporteringsskema afgive en erklæring om den udførte revision i relation til formidlingstilskuddet, herunder om de ovennævnte oplysninger om billetsalget mv. i regnskabsåret. Det skal fremgå af erklæringen, at det reviderede regnskab / afrapporteringsskemaet er revideret i henhold til bekendtgørelse nr. 1261 af 13. december 2012 om formidlingstilskud til nedbringelse af billetpriser samt nærværende revisionsinstruks (Slots- og Kulturstyrelsens revisionsinstruks for formidlingsordningens *pulje 2*).

Slots- og Kulturstyrelsen anvender tillige oplysningerne om billetsalget i det reviderede regnskab / det elektroniske afrapporteringsskema som grundlag for beregningen af formidlingstilskuddet til det enkelte teater i kommende sæsoner. Derfor er det vigtigt, at oplysningerne i det reviderede regnskab / afrapporteringsskemaet er korrekte.

August 2016